Määruses rõhutatakse ELi võetud kohustust kaotada piinamine ja surmanuhtlus. Määrusega keelatakse eksportida ja importida kaupu, mis on spetsiaalselt kavandatud surmanuhtluse täideviimiseks, piinamiseks või muuks julmaks, ebainimlikuks või alandavaks kohtlemiseks või karistamiseks. Samuti nähakse määrusega ette, et selliste kaupade ekspordi suhtes, mida võidakse kasutada piinamiseks või muuks julmaks, ebainimlikuks või alandavaks kohtlemiseks või karistamiseks, kohaldatakse ELi liikmesriikide pädevate asutuste eelnevalt väljastatud ekspordiluba.

16. jaanuari 2019. aasta määruse (EL) nr 2019/125 (mis käsitleb kauplemist teatavate kaupadega, mida on võimalik kasutada surmanuhtluse täideviimiseks, piinamiseks või muuks julmaks, ebainimlikuks või alandavaks kohtlemiseks või karistamiseks) (edaspidi „määrus“) artikli 31 lõike 4 kohaselt peab komisjon esitama Euroopa Parlamendile aruande piinamise tõkestamise koordineerimisrühma tegevuse, kontrollide ja konsultatsioonide kohta. Samuti täpsustatakse määruses, et aastaaruande koostamisel võetakse nõuetekohaselt arvesse vajadust mitte kahjustada füüsiliste või juriidiliste isikute ärihuve.

Koordineerimisrühm pidas aruandeperioodil kaks koosolekut, mis toimusid 12. juulil 2017 ja 28. juunil 2018, mille käigus vahetati teavet määruse rakendamisega seotud mitmete aktuaalsete küsimuste kohta.

3.1.Keeldumisi ja keelatud eksportijaid käsitlevad teated

Koordineerimisrühm korraldas tehnilise teabevahetuse, mis käsitles kahesuguse kasutusega kaupade elektroonilises süsteemis (DUeS) kasutatavad vahendeid. Tegemist on komisjoni loodud turvalise ja krüpteeritud süsteemiga, mille abil vahetavad pädevad asutused omavahel teavet. Määruse artikli 23 lõikega 5 nähakse ette, et Euroopa Liidu liikmesriikide pädevad asutused kasutavad DUeSi selleks, et edastada teavet juhtumite kohta, mille puhul ekspordiloa taotlus on tagasi lükatud (nn keeldumised).

DUeSis võeti kasutusele uued teavitusvahendid, et viia see vastavusse Euroopa Parlamendi ja nõukogu määrusega (EL) nr 2016/2134. Need vahendid võimaldavad pädevatel asutustel esitada:

I)andmed nende eksportijate kohta, kellel on keelatud kasutada liidu üldist ekspordiluba (artikli 20 lõige 1);

II)andmed tehnilise abi kohta, mille jaoks ei ole luba antud (artikli 15 lõike 1 punkt a ja artikli 19 lõike 1 punkt a, ning

III)andmed vahendusteenuste kohta, mille jaoks ei ole luba antud (artikli 15 lõike 1 punkt b ja artikli 19 lõike 1 punkt b).

3.2.Artiklites 15 ja 19 sätestatud eelneva loa nõue seoses tehnilise abi ja vahendusteenuste osutamisega

Seoses määruse artiklites 15 ja 19 sätestatud teatavate tehnilise abi ja vahendusteenustega seotud eelnevate lubade andmise nõudega paluti koordineerimisrühma liikmetel jagada suuniseid, mida nad on kõnealuste valdkondade kohta koostanud, sealhulgas teatavate mõistete, nagu "vahendaja“ ja "tehnilise abi osutaja“ määratlemise kohta.

3.3.Artiklites 8 ja 9 sätestatud, kaubandusmesside ja reklaamiga seotud keeldude jõustamine

Koordineerimisrühm korraldas tehnilise teabevahetuse, mis käsitles määruse artiklites 8 ja 9 sätestatud keelde vastavalt kaubandusmesside ja reklaamide kohta. Need keelud kehtestati määruse 2016. aasta muutmise käigus. Need jõustusid 16. detsembril 2016. Teabevahetus käsitles eelkõige võimalikke suuniseid asjaomastele asutustele ning jõustamissätteid. Märgiti, et teatatud on juhtumitest, kus mõnede Euroopa tarnijate veebisaitidel reklaamiti kaupu, mis võib viidata sellele, et määruses sätestatud keelu kohaldamisala võib olla ebapiisav.

3.4.Piinamisvaba kaubanduse liit